กยศ.ย้ำเตือนรุ่นพี่ชำระหนี้ หวังนำเงินปล่อยกู้ให้เด็กใหม่
กยศ.แจ้งเตือนผู้กู้ยืม รุ่นพี่ชำระหนี้ตามกำหนด เพื่อปล่อยกู้ให้รุ่นน้องได้มีโอกาสเรียนต่อ
30 มิ.ย. 2561

กยศ.แจ้งเตือนผู้กู้ยืม รุ่นพี่ชำระหนี้ตามกำหนด เพื่อปล่อยกู้ให้รุ่นน้องได้มีโอกาสเรียนต่อ
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า ขณะนี้กองทุนมีผู้กู้ยืมที่ครบกำหนดชำระหนี้ประมาณ 3.5 ล้านราย ภายในวันที่ 5 ก.ค.ของทุกปี กองทุนจะมีหนังสือแจ้งภาระหนี้ พร้อมรายละเอียดของจำนวนเงินที่ต้องชำระรายเดือน หรือรายปีให้ผู้กู้ยืมทราบ และนำเงินไปชำระหนี้ช่องทางต่างๆ เช่น ธนาคารกรุงไทย เคาน์เตอร์เซอร์วิส ไปรษณีย์ไทย เพื่อที่กองทุนจะได้เงินดังกล่าวปล่อยกู้ให้โอกาสกับรุ่นน้องรุ่นใหม่
ทั้งนี้ หากผู้กู้ยืมชำระล่าช้าจะทำให้ผู้กู้ยืมต้องเสียเบี้ยปรับกรณีผิดนัดชำระหนี้ในอัตรา 12-18% ต่อปี รวมถึงผู้กู้ยืมและผู้ค้ำประกันอาจถูกฟ้องร้องดำเนินคดีตามกฎหมาย ซึ่งกองทุนไม่อยากให้เกิดเหตุการณ์เช่นนั้น จึงพยายามประชาสัมพันธ์ให้รุ่นพี่มาชำระหนี้ให้มากที่สุด
ปัจจุบันกองทุนมีผู้กู้ยืมทั่วประเทศจำนวนกว่า 5.4 ล้านราย คิดเป็นเงินกว่า 5.7 แสนล้านบาท ในจำนวนนี้มีผู้กู้ยืมที่ชำระหนี้เสร็จสิ้นแล้วจำนวน 8 แสนราย ซึ่งถือเป็นผู้กู้ยืมรุ่นพี่ทุกท่านที่มีจิตสำนึกความรับผิดชอบในการชำระคืนเงินกู้ยืมเพื่อการศึกษา เพื่อเป็นทุนหมุนเวียนส่งต่อโอกาสการศึกษาให้แก่รุ่นน้องต่อไป